CELEX: 62020TN0509
Language: ro
Date: 2020-08-14 00:00:00
Title: Cauza T-509/20: Acțiune introdusă la 14 august 2020 – Daimler/Comisia

28.9.2020   
            
            
               RO
            
            
               Jurnalul Oficial al Uniunii Europene
            
            
               C 320/30
            
         
      Acțiune introdusă la 14 august 2020 – Daimler/Comisia
      (Cauza T-509/20)
      (2020/C 320/62)
      Limba de procedură: germana
      
         Părțile
      
      
         Reclamantă: Daimler AG (Stuttgart, Germania) (reprezentanți: N. Wimmer, C. Arhold și G. Ollinger, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea deciziei în litigiu a pârâtei adoptate în temeiul Regulamentului (CE) nr. 443/2009 al Parlamentului European și al Consiliului (1), în special în temeiul articolului 8 alineatul (5) al doilea paragraf, în măsura în care articolul 1 alineatul (1) din decizie coroborat cu anexa 1 tabelul 1 și tabelul 2 precizează pentru reclamantă în coloanele D media emisiilor specifice de CO2, iar în coloana I reducerile emisiilor de CO2 din eco-inovații;
               
            
                  —
               
               
                  suspendarea acestei proceduri până la pronunțarea unei hotărâri cu forță obligatorie prin care se finalizează judecata în cauza T-359/19; și
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      Prin prezenta acțiune se solicită anularea Deciziei de punere în aplicare (UE) 2020/1035 a Comisiei din 3 iunie 2020 de confirmare sau de modificare a calculului provizoriu al mediei emisiilor specifice de CO2 și al obiectivelor privind emisiile specifice pentru producătorii de autoturisme și de vehicule utilitare ușoare pentru anul calendaristic 2018, în temeiul Regulamentului (UE) 2019/631 al Parlamentului European și al Consiliului (2).
      În susținerea acțiunii, reclamantele invocă patru motive.
      
                  1.
               
               
                  Primul motiv întemeiat pe încălcarea articolului 12 alineatul (1) al doilea paragraf din Regulamentul (CE) nr. 443/2009 coroborat cu articolul 1 alineatul (3) din Decizia de punere în aplicare (UE) 2015/158 (3) coroborat cu articolul 6 alineatul (1) din Regulamentul de punere în aplicare (UE) nr. 725/2011 (4). Prin decizia sa, pârâta a încălcat dispozițiile menționate mai sus, întrucât, în cadrul metodologiei de testare utilizate de aceasta pentru verificarea ad-hoc, a omis precondiționarea specifică necesară.
                  
                              —
                           
                           
                              Comisia a stabilit o metodologie de testare specifică la articolul 1 alineatul (3) din Decizia de punere în aplicare (UE) 2015/158. În considerentul (10) al acestei decizii, Comisia stabilește în mod implicit că această metodologie de testare presupune o precondiționare specifică.
                           
                        
                              —
                           
                           
                              Fără o precondiționare specifică, nu pot fi asigurate rezultate verificabile, repetabile și comparabile, contrar articolului 6 alineatul (1) prima teză din Regulamentul de punere în aplicare (UE) nr. 725/2011.
                           
                        
                              —
                           
                           
                              De asemenea, aplicarea procedurii de testare fără o precondiționare specifică nu permite, contrar articolului 6 alineatul (1) a doua teză din Regulamentul de punere în aplicare (UE) nr. 725/2011, evidențierea reducerilor de emisii de CO2 ale tehnologiei inovatoare într-un mod realist și cu un grad ridicat de relevanță statistică.
                           
                        
                              —
                           
                           
                              De asemenea, fără precondiționare specifică lipsește legătura suficientă cu procedurile reglementare de testare instituite în Regulamentul (CE) nr. 692/2008 (5) și, respectiv, în Regulamentul (UE) 2017/1151 (6), privind noul ciclu de conducere european (NCCE) și, respectiv, Procedura de încercare mondială armonizată pentru vehiculele ușoare (WLTP). Potrivit obiectului și finalității procedurii de testare, precum și potrivit considerentului (9) al Regulamentului de punere în aplicare (UE) nr. 725/2011, procedura de testare relevantă trebuie totuși să se orienteze după „procedura reglementară de testare”, astfel încât – în funcție de metodologia aferentă procedurilor de testare menționate – ar fi fost necesară o precondiționare specifică și din acest motiv.
                           
                        
            
                  2.
               
               
                  Al doilea motiv întemeiat pe încălcarea articolului 12 alineatul (2) din Regulamentul de punere în aplicare (UE) nr. 725/2011.
                  
                              —
                           
                           
                              De asemenea, pârâta a încălcat articolul 12 alineatul (2) din Regulamentul de punere în aplicare (UE) nr. 725/2011 prin faptul că a dispus neluarea în considerare a eco-inovației pentru anul 2018, deși această dispoziție autorizează în mod expres doar o decizie de neluare în considerare pentru anul următor.
                           
                        
            
                  3.
               
               
                  Al treilea motiv întemeiat pe încălcarea dreptului de a fi ascultat.
                  
                              —
                           
                           
                              Pârâta nu a ascultat-o pe reclamantă, astfel cum impune principiul general al respectării dreptului la apărare, precum și articolul 41 alineatul (2) litera (a) din Carta drepturilor fundamentale a Uniunii Europene.
                           
                        
            
                  4.
               
               
                  Al patrulea motiv întemeiat pe încălcarea obligației de motivare.
                  
                              —
                           
                           
                              Pârâta, în plus, nu a motivat decizia în conformitate cu cerințele prevăzute la articolul 296 alineatul (2) TFUE și la articolul 41 alineatul (2) litera (c) din Carta drepturilor fundamentale a Uniunii Europene. În decizia în litigiu, aceasta se referă numai în mod abstract la abateri în metodologia de testare. Aceasta nu se exprimă cu privire la întrebarea determinantă pentru soluționarea litigiului, și anume dacă și în ce măsură metodologia de testare impune o precondiționare specifică și dacă a aprobat o astfel de metodologie de testare în Decizia de punere în aplicare (UE) 2015/158.
                           
                        
            
         (1)  Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (JO 2009, L 140, p. 1).
      
         (2)  JO 2020, L 227, p. 37.
      
      
         (3)  Decizia de punere în aplicare (UE) 2015/158 a Comisiei din 30 ianuarie 2015 de aprobare a două alternatoare Robert Bosch GmbH de înaltă eficiență ca tehnologii inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (JO 2015, L 26, p. 31).
      
         (4)  Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului (JO 2011, L 194, p. 19).
      
         (5)  Regulamentul (CE) nr. 692/2008 al Comisiei din 18 iulie 2008 de punere în aplicare și modificare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (JO 2008, L 199, p. 1).
      
         (6)  Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor, de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei și a Regulamentului (UE) nr. 1230/2012 al Comisiei și de abrogare a Regulamentului (CE) nr. 692/2008 al Comisiei (JO 2017, L 175, p. 1).